XXXII.  Privilegium pro Ecclesia S. Petri de Guastalla.   (Anno 1145, Junii 14.) [AFFO,  Istoria dell. citta di Guastalla,  I, 338.]
Author: Eugenius III

EUGENIUS episcopus, servus servorum Dei, dilectis filiis RAINALDO, archipresbytero ecclesiae Beati Petri quae in Guastallensi pago sita est, ejusque fratribus tam praesentibus quam futuris canonice substituendis, in perpetuum.

Piae postulatio voluntatis effectu debet prosequente compleri, quatenus et devotionis sinceritas laudabiliter enitescat et utilitas postulata vires indubitanter assumat. Eapropter, dilecti in Domino filii, vestris justis postulationibus clementer annuimus et ecclesiam vestram a praedecessore nostro felicis memoriae Gregorio papa quinto in plebem de capella promotam et a successoribus ejus sanctae recordationis Paschali et Innocentio secundo summis pontificibus privilegiorum munimine roboratam, sub apostolicae sedis tutelam protectionemque nostram suscipimus, et beati Petri patrocinio commendamus; statuentes ut quascunque possessiones, seu decimas, quaecunque etiam bona eadem ecclesia inpraesentiarum juste et canonice possidet, aut in futurum concessione pontificum, liberalitate regum vel principum, oblatione fidelium, seu aliis justis modis, praestante Domino, poterit adipisci, firma vobis et illibata permaneant. De chrismate et oleo sancto atque ordinatione clericorum sive consecrationibus ecclesiarum a quocunque velitis episcopo catholico accipiendi licentiam vobis liberam indulgemus. Ad haec adjicientes decernimus ut nullus ecclesiam infra terminos vestrae parochiae, nisi quae vobis debeat esse subjecta, absque vestra licentia aedificare praesumat, salva tamen in omnibus apostolicae sedis auctoritate et reverenda dignitate suprascriptae plebis. Capellas quoque Sancti Bartholomaei, Sancti Georgii et Sancti Martini ad jus vestrae Ecclesiae pertinentes a praefatis decessoribus nostris vobis firmatas, in perpetuum sub vestra subjectione manere sancimus. Nulli ergo archiepiscopo, episcopo, vel abbati, aut marchioni, comiti seu capitaneo, judici aut guastaldioni, nec omnino alicui hominum fas sit praefatam ecclesiam temere perturbare aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum pro quorum gubernatione et sustentatione concessa sunt, usibus omnimodis profutura. Si qua igitur ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis vero eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus ss. Ego Conradus Sabinensis episcopus ss. Ego Theodoricus S. Rufinae episcopus ss. Ego Ugolinus diac. card. SS. Sergii et Bacchi ss. Ego Oddo diac. card. S. Georgii ad Velum Aureum ss. Ego Guido diac. card. Sanctorum Cosmae et Damiani ss. Ego Octavianus diac. card. S. Nicolai in Carcere ss. Ego Gregorius diac. card. S. Angeli ss. Ego Jacintes diac. card. S. Mariae in Cosmedin ss. Ego Gregorius presbyt. card. tit. Calixti ss. Ego Guido presb. card. tit. S. Chrysogoni ss. Ego Thomas presb. card. tit. S. Vestinae ss. Ego Guido presbyt. card. tit. S. Laurentii in Damaso ss. Ego Nicolaus presbyt. cardin. tit. S. Cyriaci ss. Ego Ugo presbyt. card. titul. in Lucina ss. Ego Julius presbyt. card. tit. S. Marcelli ss. Ego Villanus presbyt. card. S. Stephani in Coelio monte ss. Datum Viterbii per manum Roberti sanctae Romanae Ecclesiae presbyteri cardin. et cancellar., XVIII Kalend. Julii, indict. VIII, Incarnationis Dominicae anno 1145, pontificatus vero domni Eugenii III papae anno primo.